Drucker, Tomáš, minister zdravotníctva SR (2017-10-18):
Ďakujem pekne. Vážený pán predsedajúci, vážené panie poslankyne, vážení páni poslanci, je to druhý zákon a úprava zákona č. 576/2004 Z. z. o zdravotnej starostlivosti a službách súvisiacich s poskytovaním zdravotnej starostlivosti, ktorý predkladáme. Ten predchádzajúci ste schvaľovali, týkal sa ambulantných pohotovostných služieb a poplatkov. Tento druhý rieši viacero zmien, ktoré predkladáme. Týmto návrhom zákona sa upravuje predovšetkým poskytovanie ústavnej pohotovostnej služby, ktorá bude poskytovaná poskytovateľom ústavnej starostlivosti, teda nemocnicami, aj na urgentnom príjme tzv. prvého a druhého typu, ako aj podmienky ukončenia poskytovania ústavnej pohotovostnej služby na urgentnom príjme prvého a druhého typu poskytovateľom takejto ústavnej zdravotnej starostlivosti. Vytvára sa pevná sieť urgentných príjmov prvého a druhého typu a zároveň sa ustanovuje povinnosť zdravotnej poisťovne uzatvoriť zmluvu o poskytovaní zdravotnej starostlivosti s každým takýmto poskytovateľom, ktorý je súčasťou tejto pevnej siete a spĺňa zákonom stanovené podmienky. Predmetom predloženého návrhu zákona je úprava v obsahu a členení elektronickej zdravotnej knižky, ako aj zmena v prístupoch vybraných oprávnených osôb do elektronickej zdravotnej knižky. Navrhuje sa zúženie údajov vedených v pacientskom sumáre len na najdôležitejšie život zachraňujúce údaje. V rámci zavádzania elektronického zdravotníctva sa umožňuje vytvorenie a používanie lekárskych správ a poskytovanie zdravotnej starostlivosti, odporúčaní lekára na špecializovanú zdravotnú starostlivosť a lekárskych prepúšťacích správ v elektronickej podobe. Návrhom sa ďalej umožňuje predpísanie humánneho lieku, zdravotníckej pomôcky a dietetickej potraviny v elektronickej podobe formou preskripčného záznamu a ich výdaj na základe tohto elektronického preskripčného záznamu. Rovnako sa umožňuje aj viacnásobné predpísanie lieku a jeho opakovaný výdaj na základe tzv. viacnásobného receptu. Predlžuje sa doba takéhoto viazaného receptu až na 12 mesiacov, čo zjednoduší život mnohým pacientom, ktorí museli pravidelne aj po mnohých, nazvime to, neurologických príhodách s trvalými následkami, či už urologického, alebo iného charakteru, navštevovať pravidelne špecialistu a predpisovať si opakovane liek. Znamená to aj zbytočné prepĺňanie ambulancií špecialistov a na ambulantnej starostlivosti takýto systém jednoznačne zjednoduší prístup týmto pacientom k liekom. Navrhovanou úpravou sa tiež upravuje aj organizácia a financovanie, vykonávanie prehliadok mŕtvych tiel. Za činnosti v súvislosti s vykonávaním prehliadok mŕtvych tiel a nariaďovania vykonávania pitiev zodpovedá Úrad pre dohľad nad zdravotnou starostlivosťou. V uvedenej súvislosti sa upravuje pôsobnosť Úradu pre dohľad nad zdravotnou starostlivosťou, ustanovenia v súvislosti s povinnosťami poskytovateľa zdravotnej starostlivosti, lekára alebo organizátora pri vykonávaní takýchto prehliadok mŕtvych tiel, ale aj inštitút ukladania pokút za porušenie povinnosti v súvislosti s vykonávaním prehliadok mŕtvych tiel a nariaďovanie pitiev. Tu by som si dovolil len uviesť, že v súvislosti s doterajšou praxou, kedy prehliadky mŕtvych tiel sa vykonávali súčasne s poskytovaním lekárskej služby prvej pomoci, to znamená, počas pohotovostnej služby lekár, ktorý mal pohotovostnú službu, vykonával aj prehliadku mŕtvych tiel, dochádzalo k istej nedostupnosti pohotovosti napriek tomu, že takúto povinnosť lekár LSPP nemal, majú ju povinnosť v súčasnosti v zákone len všeobecní alebo poskytovatelia všeobecnej ambulantnej starostlivosti. My sme uviedli aj v tom návrhu zákona, ktorý ste schválili, že počas ambulantnej pohotovostnej služby musí byť k dispozícii lekár na pevnom bode ambulantnej pohotovostnej služby, a preto sme začali riešiť, napriek tomu, že by ten nesúlad zákonný nebol, aj prehliadku mŕtvych tiel, kde rovnakým spôsobom chceme ustanoviť istú prioritizáciu cez vytvorenie si organizátora, v druhom bode je to dobrovoľné prihlásenie sa na prehliadky mŕtvych tiel a až v treťom bode ide tzv. povinný rozpis, tak ako je to v súčasnosti v návrhu zákona alebo v súčasnej platnej legislatíve. Rozširujeme okruh lekárov, ktorí budú môcť na dobrovoľnej báze vykonávať prehliadky mŕtvych tiel, o všetky špecializácie, pričom budú mať povinnosť mať len preškolenie a teda aj vydaný certifikát od Úradu pre dohľad, že takúto činnosť vedia vykonávať. Návrhom zákona sa ďalej ustanovuje aj paušálna platba za ošetrovateľskú starostlivosť poskytovanú v zariadeniach sociálnych služieb a v zariadeniach sociálnoprávnej ochrany detí a sociálnej kurately za podmienok ustanovených v zákone. Navrhovaná úprava má za cieľ skvalitnenie poskytovania ošetrovateľskej starostlivosti v zariadeniach sociálnych služieb a zabránenie destabilizácie osôb umiestnených v týchto zariadeniach. Súčasná platná právna úprava, ako viete, umožňuje poskytovanie deväť zdravotníckych úkonov, ktoré majú skôr za účel odstránenie nežiaduceho stavu. Zmenou, ktorú navrhujeme, sa zavedie tzv. ošetrovateľská starostlivosť, ktorá by mala byť zameraná viac na preventívnu činnosť. My máme zhruba 30-tisíc odkázaných osôb. Povinnosť, ktorú ustanovujeme zdravotnej poisťovni, uzatvoriť s poskytovateľmi alebo zariadeniami sociálnych služieb a sociálnoprávnej kurately detí, ktorá splní materiálno-technické požiadavky a personálne požiadavky, to znamená, že sestru so špecializáciou, sú požadované niektoré materiálno-technické požiadavky, ako sú napríklad antidekubitárne matrace, polohovateľné postele, podložky. Pokiaľ ich splní, tak 10-tisíc lôžok musí zazmluvniť zdravotná poisťovňa. Tá odmena vychádza zhruba 3,30 na osobu a deň, to znamená, je to významne viac, ako je súčasne platná legislatíva. My si uvedomujeme, že integrovaná zdravotno-sociálna starostlivosť je nevyhnutná aj z hľadiska starnutia populácie, odkázanosti osôb a je to prvý krok k tomu, aby sme zvýšili kvalitu o starostlivosť o takéto osoby aj v zariadeniach sociálnych služieb. Náš štátny rozpočet predpokladá navýšenie zdrojov zhruba v objeme okolo 17 mil. eur pre budúci rok na takúto službu. Zároveň vás chcem len informovať, že pripravujeme na ministerstve zdravotníctva zákon o dlhodobej zdravotnej starostlivosti, ktorý bude opätovne riešiť aj otázku ošetrovateľskej starostlivosti, ale bude riešiť aj viaceré činnosti, či už ide o dlhodobú intenzívnu zdravotnú starostlivosť, ktorú nemáme riešenú, či už ide o domáce ošetrovateľstvo, presný systém, ako má fungovať, dlhodobo chorých, zariadenie sociálnych služieb a tak ďalej. Rovnako sa touto právnou úpravou navrhuje riešenie situácie, kedy do slovenského systému zdravotného zabezpečenia špekulatívne vstupujú osoby z iných krajín na základe výkonu ekonomickej činnosti, z ktorej im plynie nízka mzda. V súčasnosti na základe výkonu tejto činnosti ako jedinej deklarovanej ekonomickej aktivity vstupujú do systému zdravotného poistenia Slovenskej republiky a následne takíto občania i nezaopatrení rodinní príslušníci z nášho systému čerpajú zdravotnú starostlivosť. V minulom roku to bolo 52-tisíc zhruba príjmov, teraz sa vyjadrujem vo finančnom vyjadrení, ktoré prišli z titulu poistenia sa v našom zdravotnom systéme, a náklady len Všeobecná zdravotná poisťovňa mala 1,5 mil. eur. Čo sa navrhuje, je, aby osoba, ktorá získa nárok pre vstup do systému Slovenskej republiky, mala mesačný príjem minimálne na úrovni minimálnej mzdy ako vymeriavací základ, aby teda nebola nižšia. Vážený pán predsedajúci, vážené panie poslankyne, páni poslanci, verím, že všetky tieto časti, ktoré som vymenoval, rovnako podporíte. Ďakujem pekne.